KIRJALLINEN KYSYMYS E-0514/03 esittäjä(t): Miet Smet (PPE-DE) neuvostolle. Naisten oikeudet Egyptissä.



Virallinen lehti nro 280 E , 21/11/2003 s. 0060 - 0061



KIRJALLINEN KYSYMYS E-0514/03 esittäjä(t): Miet Smet (PPE-DE) neuvostolle (24. helmikuuta 2003) Aihe: Naisten oikeudet Egyptissä Euroopan unionin ja Egyptin yhteistyö perustuu EuroVälimeri-alueen kumppanuuteen. Tämä kumppanuus perustuu puolestaan Barcelonan julistukseen, jonka ovat allekirjoittaneet EU:n jäsenvaltiot ja 12 Välimeren alueen kumppanuusvaltiota. Euroopan unioni ja Egypti allekirjoittivat assosiaatiosopimuksen vuonna 2001. Egyptissä ei kunnioiteta aina naisten oikeuksia huolimatta siitä, että Egypti allekirjoitti Barcelonan julistuksen ja assosiaatiosopimuksen, joissa viitataan ihmisoikeuksiin. Uutistoimisto AFP:n mukaan egyptiläisten naisten sukupuolielimiä silvotaan, ja heitä syrjitään lainsäädännössä esimerkiksi avioeron yhteydessä. Onko EU jo ilmaissut kantansa näihin vakaviin naisten oikeuksien loukkauksiin? Jos se ei ole, aikooko EU ilmaista kantansa näihin loukkauksiin? Aiotaanko perustaa mekanismi, jolla naisten oikeuksien kunnioittamista Egyptissä valvotaan ja jolla se tehdään velvoittavaksi? Harkitaanko mahdollisuutta, että EU pidättäytyy yhteistyöstä Egyptin kanssa, mikäli tämä valtio loukkaa jatkuvasti naisten oikeuksia ja yleisesti ihmisoikeuksia? Jos vastaus edellisiin kysymyksiin on kielteinen, aikooko EU tulevaisuudessa harkita näitä mahdollisuuksia? Jos sekä naisten oikeuksien kunnioittamiseen liittyvästä valvonnasta ja velvoitteista on olemassa säännöt ja jos Egyptin ja EU:n välinen yhteistyösopimus toistaiseksi peruutetaan, ryhdytäänkö tämänkaltaisiin toimiin myös muiden Barcelonan julistuksen allekirjoittaneiden maiden osalta? Vastaus (22. heinäkuuta 2003) Neuvosto muistuttaa arvoisalle parlamentin jäsenelle, että Egyptin kanssa solmitun assosiaatiosopimuksen allekirjoittamisen myötä suhteet tähän maahan ovat saaneet uuden ulottuvuuden, joka mahdollistaa muun muassa ihmisoikeuksien ja perusvapauksien kaltaisia aiheita koskevan vuoropuhelun, vaikka itse sopimus tulee voimaan vasta, kun sen ratifiointi on saatettu päätökseen. Niinpä paikan päällä olevien edustustojen päälliköiden troikka on aloittanut vuoropuhelun Egyptin viranomaisten kanssa huolenaiheista, joihin kuuluu esimerkiksi ihmisoikeuksien kunnioittaminen. Kokouksia on ollut kaksi, heinäkuussa ja marraskuussa 2002. Ensimmäisessä kokouksessa molemmat osapuolet sopivat aloittavansa säännöllisen vuoropuhelun Barcelonan julistuksen ja assosiaatiosopimuksen hengen mukaisesti. Ensimmäinen poliittista vuoropuhelua koskeva ministerikokous on suunniteltu pidettäväksi kesäkuussa. Euroopan unionilla on silloin tilaisuus ottaa esille joitain asioita. Assosiaatiosopimuksen voimaantulo luo puitteet eri tasoilla käytävälle poliittiselle vuoropuhelulle aina kun se on tarpeellista. Itse sopimuksessa määrätään, että demokraattiset periaatteet ja perusoikeuksien kunnioittaminen ovat Euroopan unionin ja Egyptin välisten suhteiden perusta ja niiden olennainen osa. Mitä naisten oikeuksiin Egyptissä tulee, edistystä on havaittavissa erityisesti lainsäädännön osalta. Niinpä Egyptin hallitus perusti vuonna 2000 kansallisen naisten neuvoston, jonka tavoitteena on naisten oikeuksien ja hyvinvoinnin edistäminen. Vuonna 2000 säädettiin uusi edistyksellisempi laki henkilöoikeudellisesta asemasta (perhelaki), joka on myös parantanut naisten asemaa. Tämän lisäksi on vahvistettu laki avioeron helpottamisesta naisten osalta. Näitä lakeja sovellettaessa törmätään kuitenkin vielä liian usein hallinnollisiin ja yhteiskunnallisiin esteisiin sekä perinteisiin, jotka pohjautuvat erityisesti uskontoon. Egyptin hallitus pyrkii myös poistamaan sukuelinten silpomiskäytännön. Terveysministeri on kieltänyt käytännön vuonna 1996 vahvistetulla asetuksella. Euroopan unionin tukemien tiedotuskampanjoiden avulla yhteiskunta on alkanut tiedostaa ongelman, vaikka tällaisten käytäntöjen uhreiksi joutuneiden naisten prosentuaalinen osuus on edelleen aivan liian suuri.